Team Jam drager d. 17. - 18. november til VM i cheerleading i Helsinki i Finland.

Det er anden gang at holdet deltager ved VM i cheerleading, hvor ti nationer er med. Danmark er det eneste land, som sender et klubhold af sted til VM. De øvrige stiller med rigtige landshold. Værtsnationen Finland har det seneste år haft samlet VM-truppen i Helsinki, hvor udøverne går i en særlig skole og følger samme program. - Vi forventer ingen topplacering ved dette VM. Vi kan dog sagtens være med og forhåbentlig give lidt konkurrence til nogle lande, men der er lang vej op til medaljepladserne, siger træner Liv Uggerhøj.